
Beneath the hushof midnight’s glow,


where silver stars in silence flow,


I hear a song, so soft, so true –


a melody that sings of you.


So let us drift where dreamers roam,


where love and music find their home.


Among the stars, our song will stay,


forever bright, though worlds decay.

YKSI


Kesäkuu 1968


Paljas jalka liikahti ja vetäytyi peiton alle kuin hakien tiedostamattaan turvaa. Mikael seisoi huoneen ovella ja tuijotti sänkyä. Se oli tehty ruskeasta puusta, ja sen reunoilta valuivat valkoiset rypyssä olevat peitot. Sängyn vieressä olevan mustan nahkaisen nojatuolin selkänojalla roikkuivat paita ja housut. Valkoiselle kokolattiamatolle oli kaatunut punaviinipullo, ja sen ympärillä olevat roiskeet näyttivät siltä kuin joku olisi heiluttanut punaiseen maaliin kastettua pensseliä ympäri huonetta.


Mikael tunsi, kuinka hänen sisällään särkyi jotain. Hän tiesi, että sydän ei voi oikeasti mennä palasiksi; se oli elin, jota pelkkä tunne ei voi hajottaa. Mutta ehkä se saattoi vain yhtäkkiä lopettaa sykkimisensä ja puristua kasaan. Niin pieneksi, että sitä ei enää voisi löytää sisältään.


Tytön kasvot kääntyivät Mikaelia kohti, mutta silmät olivat vielä unessa. Vaaleat kiharat levittäytyivät kauniiden kasvojen ympärille, ja lempeä, rauhallinen hymy viilsi entistä pahemmin Mikaelin sydäntä. Hän yritti ymmärtää näkemäänsä, mutta mitä pi dempään hän katsoi tyttöä, jonka paljaalla vatsalla lepäsi miehen käsi, sitä pahemmin hän alkoi täristä.


Mikael sulki silmänsä ja hengitti rauhallisesti sisään ja ulos. Tämä oli varmasti unta. Edellisenä iltana hän oli pidellyt tuota kaunista ihmistä käsivarsillaan ja luvannut tälle koko maailman. He olivat rakastuneita eikä Mikael voinut tietää mitään yhtä nostattavampaa tunnetta. Hänen ihonsa kihelmöi vieläkin hänen muistaessaan pehmeiden sormien kosketuksen, joka sai hänet unohtamaan kaiken muun ympäriltään.


Kun hän avasi silmänsä, uni ei ollut haihtunut. Hänen teki mieli oksentaa. Kaksi hänelle tärkeintä olentoa maassa ja taivaassa makasivat hänen sängyllään, toisiinsa kietoutuneina. He näyttivät siltä kuin heidät olisi luotu toisilleen. Tumma ja vaalea, Aatami ja Eeva, siemen ja multa. Ei!


Mikael karjaisi. Hän tunsi nopean nykäisyn selässään, kun siivet levittäytyivät hänen taakseen. Tyttö heräsi hätkähtäen ja veti nopeasti peiton paljaan vartalonsa suojaksi. Hän katsoi ympärilleen kuin ei muistaisi missä oli. Kun hän huomasi Mikaelin, hänen kasvoilleen nousi ilme, jota Mikael ei olisi halunnut koskaan nähdä. Se oli puhdasta kauhua.


”Mitä helvettiä täällä tapahtuu?” Mikael huusi ja osoitti kysymyksensä sekä elämänsä rakkaudelle Iidalle että parhaalle ystävälleen Johanille, joka oli noussut ylös niin nopeasti, että hänellä oli vaatteet päällään jo ennen kuin Mikaelin huuto loppui.


”Mikael, tämä ei…” Johan aloitti, mutta Mikael vaiensi hänet pelkällä katseellaan.


”En ole sokea enkä tyhmä. Kuinka sinä voit tehdä minulle näin? Kuinka helvetissä päädyit ajattelemaan, että Iidan vietteleminen olisi hyvä idea?” Mikael sanoi.


”Se… se ei merkinnyt mitään”, Johan vastasi kääntäen kasvonsa pois Iidasta.


”Oletko sinä aineissa?” Mikael naurahti. ”Et pysty edes katsomaan Iidaa silmiin sanoessasi, ettei se merkinnyt mitään. Entä sinä Iida? Mitä se sinulle merkitsi? Mitä eiliselle tapahtui? Mihin katosi kaikki se rakkaus väliltämme?” Mikael huusi ja astui askeleen kohti sänkyä.


Iida puristi peiton reunaa ja pyrki lähemmäksi sängyn päätyä värähtäen pelosta.


”Mitä… mikä sinä olet?” kuului tuskin kuuluva kysymys.


”Mikä minä olen? Hah. Sinun kuuluisi kysyä, mitä ME olemme”, Mikael sanoi ja heilautti kättään Johania kohti.


Iida katsoi Johania, joka oli istunut tuolille ja tuijotti käsiään.


”Johan?” Iida kysyi.


”Johan?” Mikael matki Iidaa halveksuvalla äänensävyllä ja jatkoi huutaen: ”Eikö sinulla ole minulle mitään sanottavaa? Enkö merkitse sinulle mitään?”


Mikael kiskaisi peiton Iidan päältä ja katsoi tätä katse täynnä vihaa. Tuo pehmeä, paljas vartalo oli painautunut häntä vasten monina öinä, ja nyt sen oli turmellut hänen paras ystävänsä. Ystävä, johon hän oli tutustunut, kun tämä oli joutunut keskelle hämmentävää maailmaa; ystävä, jota hän oli tukenut viimeiset kolmekymmentä vuotta; ystävä, johon hän oli luottanut tähän hetkeen asti. Hänen raivonsa kasvoi, kun hän katsoi Johanin ilmeettömiä kasvoja. Tuo idiootti ei edes yrittänyt suojella naista, jonka kanssa oli viettänyt yönsä.


”Me olemme enkeleitä”, Mikael totesi ja nosti alas painuneet siipensä takaisin loistoonsa. Hän tunsi sisällään olevan paineen muuttuvan vaarallisemmaksi. Hänen verensä kohisi ihon alla kuin pyrkien ulos. Hänen näkökentässään vilahti jotain, ja kääntäessään katseensa kohti peiliä hän ei ensin ymmärtänyt, mitä näki. Häntä tuijotti takaisin tuttu vaaleahiuksinen enkeli, mutta enkelin silmät olivat tummat, ja valkoiset siivet olivat muuttuneet täysin mustiksi.


”Mikael, rauhoitu!” Johan nousi seisomaan ja astui askeleen lähemmäksi. Se sai Mikaelin kuitenkin entistä vihaisemmaksi. Iida yritti epätoivoisesti pukea päälleen lattialla siellä täällä lojuvia vaatteitaan.


”Hah. Olisihan minun pitänyt tietää, että nuo kaikkien naisten päät kääntymään saavat kasvot peittävät alleen itsekkään ja hemmotellun kakaran. Sinä todellakin vedätit minua!” Mikael huusi ja tunsi käsiensä kuumenevan. Hän katsoi kämmeniään, jotka alkoivat hehkua valoa. Hänen sormensa kihelmöivät, ja yhtäkkiä hän piteli käsissään kummallista sinisen ja violetin sävyissä värähtelevää esinettä. Hän tiesi heti, mikä se oli, vaikka ei ollutkaan nähnyt sitä koskaan aikaisemmin.


”Mikael, sinä pelotat minua”, Iida kuiskasi, mutta ei katsonut häntä. Tuota lausetta Mikael oli pelännyt kaikkein eniten. Hän tiesi, että hänen olisi jossain vaiheessa ollut pakko kertoa Iidalle totuus, mutta hän oli odottanut oikeaa hetkeä ja tapaa. Hän oli uskonut, että Iida hyväksyisi hänet, mutta nyt hän ei enää ollut varma olisiko niin käynyt. Se satutti hänen sydäntään.


Esine alkoi kasvaa ja muuttua lopulliseen muotoonsa. Se näytti pallolta, mutta sen pinta oli epätasainen ja se säteili. Se ehkä näytti kauniilta, mutta siitä sykki pahuus; Mikael tunsi sen voiman käsissään. Se tuntui pahentavan hänen sydämensä särkyä, mutta samalla siinä oli jotain hyvin parantavaa. Jokin alkoi työntää tuskaa pois. Mikael näki edessään vain kaksi pettäjää, joista toinen näytti pelkäävän koko elämänsä edestä, ja toinen vain tuijotti Mikaelia silmät sumeina.


Mikael nauroi. Hänen sisältään kumpusi ääni, jota hän ei tunnistanut. Koko huone vavahteli. Iida otti askeleen kohti huoneen ovea vaatekasa sylissään, mutta astui tyhjän viinipullon päälle ja kaatui polvilleen. Hänen silmänsä olivat kyynelistä märät, ja jossain syvällä sisimmässään Mikael ymmärsi Iidan olevan shokissa, mutta edes se ei saanut hänet vallannutta pahuutta poistumaan. Mikael näki vain katseen, jossa ei ollut enää jälkeäkään heitä yhdistävästä rakkaudesta.


”Minä vihaan sinua!” Mikael huusi.


Näytti siltä kuin hänen kasvoilleen olisi kiemurrellut mustia käärmeitä ja hänen violetin värisiksi muuttuneet silmänsä leiskuivat raivoa. Siivet nostivat hänet lattialta, ja hän nousi kohti kattoa.1


”Taidan sittenkin olla isäni poika”, Mikael sanoi ja ohjasi käsissään olevan pallon lentämään kohti Iidaa. Se, mitä seuraavaksi tapahtui, tapahtui niin nopeasti, että sitä ei olisi voinut estää kukaan. Kuolema syöksyi läpi Iidan sydämen, sammutti sen ja muutti sekunnissa sekä Johanin, Mikaelin että Iidan lähimmäisten elämän.










KAKSI


Nykyhetki


Jalkojeni ympärille oli kiedottu monta kerrosta sideharsoa, ja käsissäni oli pieniä laastareita siellä täällä. Sairaalahuoneen seinällä olevan kellon sekuntiviisari liikkui tasaiseen tahtiin. Tik, tik, tik. En tiedä kuinka kauan olin tuijottanut viisaria, mutta se vei minua auttamattomasti sekunti sekunnilta kauemmaksi Johanista. Kello oli neljä aamulla. Ulkona oli pimeää, mutta huone oli valaistu niin kirkkaasti, että jouduin pitämään silmiäni puoliksi kiinni. Vielä viisi tuntia sitten olin ollut käpertyneenä Johanin syliin ja suudellut hänen lämpimiä huuliaan. Nielaisin itkun takaisin kurkkuuni ja pyristelin kyyneleitä vastaan.2


Poliisi oli kysellyt minulta kysymyksiä, joihin minulla ei ollut ollut vastauksia. Missä kolari oli tapahtunut? Oliko kuljettaja ollut alkoholin vaikutuksen alaisena? Miten olin päässyt onnettomuuspaikalta sairaalaan? Tiesinkö, missä kuljettaja oli?


Mitään kolariahan ei todellisuudessa ollut tapahtunut vaan Johan oli ensin kuollut käsivarsilleni ja herännyt sen jälkeen henkiin valkosiipisenä enkelinä. Kyllä, enkelinä. No, enkeli Johan tosin oli ollut jo aikaisemminkin, mutta siivet hän oli saanut vasta taisteltuaan Mikaelin, toisen enkelin, kanssa ja heittäydyttyään minun ja Mikaelin kädestä lähtevän oudon valopallon väliin. Ja nyt Johan oli poissa, koska siivet saaneesta enkelistä tulee jonkun suojelusenkeli.


En muista matkasta sairaalaan kovinkaan paljoa. Ajattelin vain, kuinka Johan oli kadonnut siipinensä valkoiseen valoon. Valoon, johon minulla ei ollut asiaa. Valoon, joka erotti minut ja hänet toisistamme. Valoon, joka vei minulta elämäni rakkauden. Koko elämäni.


Nyyhkytys tärisytti vartaloani niin, että irvistin kivusta. Johanin enkeliystävä Anna kosketti kättäni, ja tunsin, kuinka lämmin tunne valtasi minut. Se oli helpottava tunne, mutta samalla vihasin sitä, koska tiesin sen olevan vain väliaikaista.


”Emilia, vanhempasi ovat tulossa. Muistathan mitä me sovimme?” Anna kysyi.


En saanut muodostettua sanoja, joten nyökkäsin vain kevyesti. Anna oli saapunut Johanin talolle heti, kun Johan oli hyvästellyt minut ja astellut valkoiseen valoon yhdessä Sofian, jonkinlaisen johtajaenkelin, kanssa. Anna oli kantanut minut autoonsa ja selittänyt yksityiskohtaisesti, mitä minun tulisi sanoa, kun saapuisimme sairaalaan. Olin niin lamaantunut tapahtuneesta, että en itkenyt kyyneltäkään, mutta silmäni näyttivät sairaalaan päästyämme kuitenkin niin punaisilta, että ne olivat menneet täydestä hoitajiin, jotka yrittivät hellästi hoitaa shokkiin joutuneen tytön vakavassa auto-onnettomuudessa saatuja haavoja. Kukaan ei kyseenalaistanut jalkapohjani haavoja tai sitä, että kasvoni olivat säilyneet täysin vahingoittumattomina. Anna käytti epäilemättä jotain enke lien mielenhallintaa, koska kaikki mitä hän sanoi, uskottiin sen enempää kyselemättä.


Jokainen lasinsirpale, joka minusta irrotettiin, laskettiin peltiselle astialle, ja nähdessäni lopullisen määrän minun olisi pitänyt olla kauhuissani. Näytti siltä kuin koko hajonnut lasiseinä olisi pirstoutunut päälleni. Vaikka sirpaleiden poistaminen sattui, se ei ollut kuitenkaan mitään verrattuna sydämessäni tuntuvaan kipuun. Olin menettänyt Johanin lopullisesti enkä tulisi enää koskaan tuntemaan hänen hellää kosketustaan tai lämpimiä huuliaan omillani.


”Emilia!” äiti huusi huoneen ovelta ja katsoi minua järkyttyneenä.


Näytin epäilemättä pahasti loukkaantuneelta laastareihin ja valkoisiin sideharsoihin kietoutuneena. Äiti ei tiennyt, miten olisi minua koskettanut, koska hän varmastikin pelkäsi satuttavansa minua. Hän halasi minua kevyesti ja silitti hiuksiani. Isä ja mummi kiersivät sängyn toiselle puolelle ja katsoivat kysyvästi Annaa, joka seisoi sängyn päädyssä. Anna ojensi kätensä isälleni ja esitteli itsensä Johanin serkuksi.


”Emilia on shokissa, mutta haavat parantuvat kyllä”, hän sanoi ja jatkoi: ”Johan loukkaantui pahasti. Hänet on siirretty yksityiseen sairaalaan saamaan mahdollisimman hyvää hoitoa. Parantumisesta ei ole kuitenkaan takeita”, Anna sanoi melkein kuiskaten.


”Voi hyvä luoja!” äiti ja mummi sanoivat yhtä aikaa.


”Miksi ihmeessä te olitte liikkeellä tähän aikaan?” isä kysyi vaativasti.


Vilkaisin Annaa, koska en saanut sanotuksi mitään.


”He olivat tulossa hakemaan minua, koska autoni sammui keskelle metsää. Tämä on minun syytäni”, Anna sanoi.


”Et saa ajatella noin. Se oli onnettomuus”, mummi sanoi hellästi ja kosketti Annan olkapäätä.


”Mutta mitä oikein tapahtui? Ajoiko Johan tuosta vain ulos tieltä?” isä kysyi.


Aloin itkeä ja silmäni sumenivat kyynelistä. Ei isä, ei hän ajanut pois tieltä. Hän lensi pois. Pois elämästäni.


”Tärkeintä on, että Emilialle ei käynyt tämän pahemmin. Vain pieniä ruhjeita. Hänen pitäisi nyt levätä. Selitin jo kaiken poliiseille”, Anna sanoi ja katsoi isääni ilmeettömänä.


Isä silitti kyyneleiden kastelemaa poskeani ja sai minut itkemään entistä enemmän.


”Oletko sinä varmasti kunnossa?” äiti kysyi.


Pystyin vain nyökkäämään.


”Tulemme aamulla uudelleen. Yritä nyt nukkua. Juttelemme vielä lääkärin kanssa”, isä sanoi.


Äiti antoi suudelman otsalleni ja mummi silitti hiuksiani. Hetken päästä he olivat poissa.


”Anna?” kysyin ennen kuin hän pääsi ovelle asti. Hän kääntyi ja katsoi minua kysyvästi.


”Näenkö mä enää koskaan Johania?”


”Voi Emilia, en tiedä”, Anna sanoi hiljaa ja sulki oven jättäen minut yksin.


Tuntui kuin veitsi olisi tunkeutunut läpi keuhkojeni ja puhkaissut ne, sillä en saanut henkeä. Hakkasin rintakehääni ja annoin itkun tulla. Halusin kuolla.










KOLME


Mitä hittoa sulle on tapahtunut?


En päässyt ylös sängystä. Jalkani olivat painautuneet patjaa vasten ja käteni tuntuivat liian painavilta. Verhon raosta paistava aurinko oli ärsyttävän kirkas, ja vaikka silmäni olivat kiinni, valo tunkeutui luomieni läpi. Halusin kääntää päätäni, mutta en jaksanut. Tunsin vain, kuinka poskeni kastuivat hitaasti luomieni alta valuvista kyyneleistä. En tiedä olinko nukkunut minuuttiakaan koko yönä. Tai sitä edellisenä.3


Muistan istuneeni jossain vaiheessa lattialla tuijottaen taulua, jonka ystäväni Saara oli maalannut Johanista. Se oli täydellinen muotokuva, johon Saara oli onnistunut ikuistamaan Johanin sisimmän. Vakavat, mutta hellät silmät, sekaisin oleva tumma tukka ja melkein huomaamaton hymy saivat sydämeni särkymään uudestaan ja uudestaan. En halunnut katsoa taulua, mutta en myöskään pystynyt kääntämään katsettani pois. Halusin huutaa tuskani ulos, mutta en saanut aikaan pihahdustakaan.


Olin kuunnellut Johanin minulle säveltämän kappaleen niin moneen kertaan, että osaisin varmasti soittaa sen ulkoa. Jos vain pääsisin ylös tästä sängystä. Kun suljin silmäni, näin Johanin flyygelin ääressä soittamassa ja minut istumassa hänen vierellään. Hänen sormensa koskettivat valkoisia ja mustia koskettimia herkästi, mutta tunteella. Olin rakastunut häneen enemmän ja enemmän joka kerta, kun hän soitti ja lauloi. Hänen äänensä ja minun ääneni. Niin, minun ääneni oli jonkinlainen kadonnut ääni, joka oli lopulta pelastanut hänet kuolemalta. Minua se ei sen sijaan ollut pelastanut.


Miksi en pysty nousemaan tästä sängystä? Tuntui, että minussa oli jotain vikaa. En ollut koskaan kuvitellut, että särkynyt sydän voisi saada ihmisen näin huonoon kuntoon. Ei ero ensimmäisestä poikaystävästäni ollut ottanut näin koville, vaikka se oli kamalaa ollutkin. Tämä oli jotain aivan muuta. Minulla oli niin järjettömän kova ikävä Johania, että halusin vain nukkua ajan pois. Kun olin valveilla, minusta tuntui kuin ajatuksiini ei olisi mahtunut mitään muuta kuin Johan, ja se teki kipeää. Kipu oli jopa enemmän fyysistä kuin henkistä, mikä oli minusta kummallista.


Jos nukkuisin heräämättä puoli vuotta, en ehkä enää ajattelisi häntä. Ehkä hänen muistonsa, ja tämä epämiellyttävä tunne ympäri vartaloani, olisivat haihtuneet pois.


Puhelimeni viestiääni hätkähdytti minut ajatuksistani. Avasin silmäni ja ojensin käteni puhelinta kohti. En kuitenkaan koskenut siihen, koska tiesin, ettei viesti voinut olla Johanilta. Miksi vaivautua? Kun puhelin värisi toisen kerran, tartuin siihen laiskasti.


Mitä hittoa sulle on tapahtunut? Oletko sä


kunnossa? Entä Johan?


Niin, mitä minulle oikein oli tapahtunut? Eipä mitään kummempaa, olen vain maannut sängyssä ja itkenyt. Hakannut rintakehääni, jotta sisälläni oleva kipu hellittäisi. Yrittänyt nukkua, mutta nähnyt vain painajaisia. Toivonut, että en sekoasi lopullisesti.


Oletko jo nähnyt tämän? Te saitte ylistävät


arvostelut ensi-illasta.


Viestit olivat Saaralta. Vaikka aika oli menettänyt merkityksensä viimeisten vuorokausien aikana, oletin, että oli joko torstai tai perjantai. Minut oli ajettu pois sairaalasta jo sunnuntai-iltana, vaikka olisin mielelläni jäänyt sinne kipulääkkeiden turrutettavaksi. Olin saanut mukaani vain haavojen puhdistusohjeet ja puhelinnumeron jonnekin kriisipäivystykseen. Lääkärit olivat epäonnistuneet tärkeimmässä tehtävässä; särkyneen sydämeni parantamisessa.


Klikkasin viestissä olevaa linkkiä, ja näytölle ilmestyi kuva minusta ja Johanista istumassa keskellä satumetsää. Purskahdin itkuun. Johan näytti komealta peikon korvissaankin. Kuvaan oli saatu ikuistettua musikaalin lumoava tunnelma täydellisesti.


Tapiolan lukion jokavuotinen musikaaliprojekti ylitti tänä vuonna kaikki odotukset. Musikaalissa Sinä ja metsä oli fantasian aineksia, kun peikot ja keijut valtasivat lavan. Pääroolissa jo neljättä vuotta esiintynyt Johan Kvarden oli saanut vierelleen uuden tähden. Emilia Laakson valovoimainen esiintyminen ja hämmästyttävän kaunis ääni tekivät jo itsessään musikaalista näkemisen arvoisen. Johan Kvardenin tutuksi tullut lahjakkuus vain tuntui kasvavan vastanäyttelijänsä vierellä, ja heidän kemi ansa näyttämöllä oli käsin kosketeltavaa. Muista rooleista mainittakoon erityisesti hienot roolit tehneet Lotta Sarakoski ja Mikko Oraste, jotka esittivät keijua ja luokkatoveria.


E. Nikolaksen musiikki tuntuu vain kehittyvän jokaisen uuden musikaalin kohdalla. Voimme aina odottaa kauniita melodioita ja mieleenpainuvia sooloja, mutta erityisesti tällä kertaa musikaalia kuunnellessa ja katsellessa tuntui, että E. Nikolas todellakin rakastaa työtään. Tänä vuonnakaan itse säveltäjää ei nähty kiitoksissa.


Musiikin harjoittamisesta vastannut musiikin lehtori Susanna Ahonen ja ohjaajana toimiva Daniel Saarikivi olivat saaneet opiskelijoista irti parhaat puolet. Kuoron sointi oli puhdasta ja yhtenäistä, ja koulun opiskelijoista koottu pieni orkesteri soi vakuuttavasti. Lavastuksesta vastasivat myös tänä vuonna lukion kuvaamataidon opiskelijat yhdessä opettajansa Lasse Järven kanssa, ja he olivat saaneet tarinan metsän elämään upealla tavalla. Sinä ja metsä tulee pysymään mielessä vielä pitkään.


Kaivauduin peiton alle ja tärisin. Musikaalin ensi-ilta oli mennyt uskomattoman hyvin, ja olin ollut onnellisempi kuin koskaan aikaisemmin. Ihmistyttö-Neean osa oli ollut elämäni ensimmäinen pääosa näyttämöllä, ja se oli erityisen mieleenpainuva teos, koska se oli Johanin säveltämä. Hän ei säveltänyt omalla nimellään, joten kukaan minun, ja Mikaelin, lisäksi ei tiennyt, että hän oli E. Nikolas. Hän oli musiikillisesti niin lahjakas, että en ymmärtänyt, miksi hän ei tehnyt sitä ammatikseen. Mutta hän oli sanonut minulle, että se oli hänen tehtävänsä maan päällä eikä hän halunnut tehdä siitä isoa numeroa. Hänen ei kuulunut olla parrasvaloissa, sillä enkelit eivät saaneet tuoda itseään näkyvästi esille.


Se, että minä tiesin enkeleistä, oli täysin poikkeuksellista. Enkelit olivat yrittäneet poistaa muistoni heistä, mutta olivat epäonnistuneet siinä. Joten kai minun pitäisi pitää itseäni jotenkin etuoikeutettuna. Tällä hetkellä tietoisuus heistä tuntui kuitenkin enemmänkin taakalta.


Musikaalin näytöksiä piti olla vielä kolme, mutta ilman Johania ne eivät varmastikaan toteutuisi. Vaikka osan opetellut Mikko laulaisikin Johanin varamiehenä, en todellakaan pystyisi laulamaan omaa osaani ilman Johania. Se oli täydellinen juuri meille; se ei toimisi muiden laulamana samalla tavalla. Ei, koko musikaali oli tuhoon tuomittu. Kuten oli myös minun tulevaisuuteni. En vastannut Saaralle mitään.










NELJÄ


Sinun täytyy jatkaa elämääsi


Heräsin kovaan päänsärkyyn. Nousin hitaasti ylös ja lähdin hakemaan särkylääkettä kylpyhuoneeni laatikosta. Purkki oli kuitenkin tyhjä, joten heitin sen turhautuneena kohti peiliä, joka tärähti osumasta. Kohtasin peilissä kasvot, jotka eivät näyttäneet omiltani. Silmäni olivat punaiset ja turvonneet, poskellani oli tyynystä jääneitä painautumia ja hiukseni näyttivät siltä kuin niitä ei olisi pesty viikkoon. Mikä kyllä piti paikkansa.


Näytin kamalalta. Avasin vesihanan ja pesin kasvoni jääkylmällä vedellä. Se ei auttanut särkyyn, joka ilmoitti itsestään kovalla jyskytyksellä joka puolella päätä. Minun olisi pakko raahautua alakerran lääkekaapille.


Kuulin äidin ja isän äänen jo rappujen puolivälissä. Vanhempani riitelivät hyvin harvoin, joten hätkähdin kovia ääniä. Äiti seisoi tiskialtaan edessä pyyheliina kädessään ja katsoi pöydän ääressä istuvaa isää.


”Ei tämä voi jatkua näin”, isä sanoi äidille.


”No ei tietenkään. Mutta mitä me voimme tehdä? Ei hän suostu puhumaan asiasta ulkopuoliselle”, äiti vastasi korottaen ääntään.


”Hänet on pakotettava tarttumaan taas kiinni elämästä. Hän ei ole koskenut pianoon moneen päivään ja makaa vain sängyssään! Hänen täytyy palata kouluun. Ensi viikolla on koeviikko eikä hän ole varmasti lukenut sivuakaan.”


”Sinäkö hänet raahaat sängystä?” äiti huudahti.


”Hän pilaa elämänsä yhden pojan takia”, isä karjaisi.


”Älkää huutako!” huusin ja valahdin seinää pitkin lattialle. Peitin kasvoni käsilläni ja nyyhkytin hiljaa.


”Voi kulta”, äiti sanoi ja istui viereeni. Tunsin käsien kietoutuvan ympärilleni, ja hetken ajattelin nojautuvani äidin lämpimään syliin.


”Sinun täytyy syödä jotain”, hän sanoi. Sisimmässäni tiesin, että hän oli oikeassa ja halusi pitää minusta vain huolta, mutta en ollut valmis ottamaan sellaista apua vastaan.


”Ei ole nälkä. Tulin vain hakemaan päänsärkylääkettä”, sanoin.


”Emilia, sinun täytyy nousta sängystä ylös. Sinun täytyy jatkaa elämääsi, et voi lopettaa elämistä Johanin takia. Ei hänkään sitä haluaisi”, isä sanoi, kun avasin lääkekaapin oven.


”Tässähän mä seison. Ja mistä sä tiedät, mitä Johan haluaa?” kysyin vihaisesti.


”En usko, että hän haluaisi ainakaan tätä. Olet maannut sängyssä yli viikon. Et syö, et käy ulkona etkä ilmeisesti suihkussakaan”, isä sanoi.


”Mitä helvettiä! Vahdataanko täällä nykyään mun peseytymistäni?”


”Emilia!” äiti huudahti.


”Nyt riittää! Minä varaan sinulle terapia-ajan ja vien sinut sinne vaikka väkisin. Ymmärrän, että kolari oli sinulle pelottava kokemus, ja Johanin loukkaantuminen on ikävä asia, mutta sinun täytyy käsitellä tämä asia jotenkin”, isä sanoi.


”En halua”, sanoin.


Mistä minä voisin terapiassa puhua? Siitä, että Johan oli enkeli, ja meidän välillämme ollut side ei ollut kadonnut minnekään? Että tunnen joka päivä yliluonnollista ikävää enkeliä kohtaan enkä saa tunnetta katoamaan? Vai siitä, että minusta tuntuu kuin näkymätön käsi olisi jatkuvasti rintakehäni päällä, ja se painaa minua niin, että olen kahlittu sänkyyni. En usko, että terapeutti voisi auttaa minua mitenkään. En usko, että hänellä on koskaan ollut asiakasta, joka on seurustellut enkelin kanssa. Joutuisin suoraan suljetulle osastolle, jos kertoisin näkeväni enkeleitä. En ollut halunnut kriisiterapiaa sairaalassa enkä halunnut sitä nytkään. Halusin vain olla rauhassa.


”Mutta kulta, puhuminen ulkopuoliselle voisi auttaa”, äiti sanoi.


”Te ette tajua. En mä voi puhua terapeutille Johanista.”


”Miksi et?”


”Koska… koska se vain lähti pois”, sanoin hiljaa ja työnsin koko särkylääkepurkin taskuuni.


”Oletko sinä kuullut Johanista jotain, onko hänen tilaansa tullut muutoksia?” isä kysyi.


Johan oli muka jossain yksityisessä sairaalassa. Hah, onko sellaisia edes olemassa? Ei, Johan ei ollut sairaalassa henkihieverissä vaan hän oli taivaassa tai missä enkelit sitten elivätkään. Voi luoja, kuulostin todellakin siltä, että paikkani olisi psykiatrisella osastolla muiden mielensä kanssa kamppailevien seurassa.


”En”, sanoin ja otin askeleen kohti keittiön ovea.


”Emilia, sanon tämän nyt viimeisen kerran. Joko sinä kävelet ulos tuosta ovesta raittiiseen ilmaan tai menet terapiaan”, isä sanoi ja katsoi minua vakavana.


Kävelin hänen ohitsensa ilmeettömänä, nousin rappuset ylös huoneeseeni ja otin särkylääkkeen. Istuin sängyn päätyyn ja nostin katseeni tauluun, josta Johan katsoi minua.


”Missä sä olet? Mitä sä olet tehnyt? Oletko jo jonkun suojelusenkeli?” kysyin ääneen.


En saanut vastausta. Edelleenkään. Vain ääretön hiljaisuus, joka levittäytyi ympärilleni kuin suuri valkoinen lakana.


”Aaah!” huusin. Hakkasin patjaa nyrkeilläni ja poljin lattiaa kuin pieni lapsi. Hemmetti! Nousin ja kävelin ikkunan luokse. Vedin verhot pois ikkunan edestä ensimmäistä kertaa moneen päivään. Ulkona satoi lunta. Sitä oli kertynyt omenapuiden oksille, ja se oli peittänyt takapihan marjapensaat. Mietin, missä vaiheessa lunta oli tullut niin paljon. Epäilemättä silloin, kun olin maannut sängyssä avaamatta silmiäni, ollut syömättä mitään ja kieltäytynyt käymästä suihkussa.


Katsoin sänkyäni, jonka lakanat olivat rytyssä ja joka oli täynnä käytettyjä nenäliinoja. Irvistin näkyä. Jos Johan jostain syystä ilmestyisi juuri sillä hetkellä, häpeäisin huonettani. Vedin peiton lattialle ja riistin lakanan patjalta. Vapautin peiton likaisesta pussilakanasta ja poistin tyynyliinan muodottomaksi menneestä tyynystä. Kasasin lakanat myttyyn ja potkaisin ne huoneeni nurkkaan. Keräsin jokaisen nenäliinan ja tungin ne roskakoriin. Parempi. Avasin tuuletusikkunan ja hengähdin tuntiessani kylmän tuulenvireen kasvoillani. Suljin silmäni ja hengitin raikasta ilmaa sisääni.4


Riisuin vaatteeni, heitin ne lattialle ja astuin suihkuun. Annoin lämpimän veden kastella hiukseni ja istuin lattialle. Kyyneleet sekoittuivat kaakeleille valuvaan veteen. Missä Johan oli? Hän oli luvannut olla minun henkilökohtainen suojelusenkelini, ja nyt oli hetki, jolloin olisin tarvinnut sellaista. Mikä suojelusenkeli se sellainen oli, joka ei ollut lähellä pahimpina aikoina?


Jouduin pesemään hiukseni kolmeen kertaan ennen kuin ne tuntuivat puhtailta. Kuivasin ne puolikuiviksi ja kiedoin löysälle nutturalle. Laitoin päälleni kaapista ensimmäisenä käteeni osuvat vaatteet ja työnsin puhelimeni farkkujen takataskuun. Hiivin alakertaan. Äiti istui keittiön pöydän ääressä lukemassa lehteä ja isä kuunteli olohuoneessa musiikkia. Kun avasin eteisen kaapin ja otin talvitakkini ulos, äiti ilmestyi keittiön ovelle. Hän katsoi minua, mutta ei sanonut mitään. Hänen kasvoillaan oli kuitenkin selvästi helpottunut ilme. Otin hyllyltä pipon ja tumput ja astuin ovesta ulos ensimmäisen kerran sitten elämäni murskanneen yön jälkeen.










VIISI


Musta tuntuu, että mussa on jotain vikaa


Lähin kirkko oli vain kymmenen minuutin kävelymatkan päässä. Se ei ollut perinteinen kirkko kellotorneineen vaan harmaa pelkistetty betonikuutio, mutta se sai luvan kelvata. Kirkko kuin kirkko. Päähäni oli muodostunut kotiovesta ulos astuessani selvä missio. Etsisin Johanin, vaikka siihen menisi ikuisuus. Olin aikaisemminkin nähnyt suojelusenkeleitä, joten miksi en näkisi Johaniakin.


Vedin kirkon oven auki ja astuin aulaan, johon kuului urkujen soittoa. En nähnyt ketään, joten kurkistin karuun kirkkosaliin. Urkupenkillä istui joku, ja hetken ajattelin, että se olisi Johan. No, eihän se tietenkään ollut – miksi hemmetissä hän soittaisi urkuja täällä. Salissa oli vain muutamia ihmisiä; vanha pariskunta istui vierekkäin toisella rivillä, ja turisteilta näyttävä kolmen hengen ryhmä otti kuvia kirkon etuosasta.


Istuin salin viimeiselle penkkiriville, suljin silmäni ja kuuntelin uruista kajahtelevaa musiikkia.5 Urkumusiikki ei yleisesti ollut minulle millään tavalla tuttua enkä tunnistanut nyt soivaa teosta, mutta silloin harvoin, kun satuin kuulemaan urkuja jossain, se oli mielestäni joko yli-iloista tai jotenkin alakuloista. Nyt ympärilläni soivat sävelet olivat jälkimmäisen puolella, mutta niissä oli myös jotain kaunista.


Kuvittelin, että jokainen urkupilleistä lähtevä ääni leijaili sisään korvistani ja laskeutui kaulaani pitkin alaspäin täyttäen koko vartaloni taivaallisilla soinnuilla. Yritin aistia jotain. Jotain yliluonnollista. Puristin silmiäni kiinni tiukemmin, mutta tunsin vain kylmänväreet, kun musiikki voimallaan vihdoin valtasi minut. En tuntenut enkeleitä, en ketään istumassa vieressäni. Johan, oletko täällä? Ei, en tuntenut muuta kuin painavaa surua. Kukaan ei koskettanut olkapäätäni eikä lausunut lohduttavia sanoja. Avasin silmäni ja katsoin alttarin teräsristiä, joka seisoi yksinäisenä betoniseinää vasten. Tämä ei ole oikea paikka. On oltava jokin muu paikka.


Kirjoitin puhelimeni karttasovelluksen hakukenttään sanan kirkko. Hakutulos näytti, että lähimmät kirkot olivat myös moderneja, ja se saattoi olla ongelma. Pitäisi löytää perinteinen kirkko, jossa olisi erilainen tunnelma. Mutta lähimpään sellaiseen oli monta kilometriä. Eli ei tänään.


Musiikkisali! Se oli paikka, jossa olimme viettäneet paljon aikaa yhdessä. Juoksin kohti kirjastoa, joka oli onneksi vielä auki. Kävelin ripeästi musiikkisalin ovea kohti, kaikkien kirjaston hyllyjen ohitse ja vetäisin oven auki. Kohtasin lämpimän, hieman tunkkaisen ilman, joka vei minut suoraan muutaman viikon takaisiin muistoihin musikaalimme ensi-iltaan. Johan peikon korvissaan, minä kauniissa mekossa laulamassa rakkaudesta metsässä asuvaan peikkoon. Pysähdyin ylärapuille ja jouduin ottamaan pari ylimääräistä sisäänhengitystä, jotta en alkaisi itkemään.


Musiikkisali oli tyhjä; vain pieni kohdevalo valaisi näyttämöllä olevaa flyygeliä. Istuin sen penkille ja suljin silmäni. Tässä samaisessa paikassa olin tuntenut Johanin vahvimmin. Tässä samaisessa paikassa hän oli kadonnut silmieni edestä useammin kuin kerran. Olin ollut silloin raivoissani, ja pettynyt, koska en ollut vielä tiennyt syytä hänen kummalliseen käyttäytymiseensä. Jos en täällä tuntisi Johanin läsnäoloa, en tiedä missä sen tuntisin. Laskin otsani flyygeliä vasten ja hengitin syvään.


En oikeastaan edes tiennyt, mitä minun pitäisi tuntea. Pistelyä ihollani, kuiskaava ääni korvassani vai Johanin kädet ympärilläni. Katsoin kohti näyttämöverhoja kuvitellen, että Johan seisoisi niihin nojaten. Hänen kasvoillaan olisi hymy, joka saisi oloni paremmaksi. Hän kävelisi minua kohti, sulkisi minut syliinsä ja painaisi huulensa omilleni.


Ei, Johan ei ollut täällä. Tunsin ainoastaan suunnattoman syvää ikävää, joka kaiversi sisälleni onttoa koloa. Enkä minä tiennyt, millä sen täyttäisin.


***


Suljin musiikkisalin oven ja nojasin siihen nieleskellen, kyyneleitä välttäen. Minun oli pakko ryhdistäytyä. Jos Johan olisi voinut palata luokseni, hän olisi varmasti jo tehnyt sen. Otin puhelimen taskustani ja katsoin kelloa. 18:45. En ollut ollut Saaraan yhteydessä melkein kahteen viikkoon, ja tunsin itseni maailmankaikkeuden huonoimmaksi ystäväksi.


Moi. Sori, että en ole vastannut sun viesteihisi. Mulla


ei ole mennyt kovin hyvin. Olisiko sulla aikaa tavata?


En todellakaan odottanut, että Saara vastaisi minulle, mutta ei mennyt kuin muutama sekunti, kun puhelin värisi.


Sä olet hengissä! Mulla loppuu maalaustunti


vartin päästä, pääsetkö keskustaan?


Mä olen jo täällä, kirjastossa.


Mä olen siellä 30 min.


Katselin hajamielisesti kirjaston Bestseller-hyllyä ja valitsin yhden kirjan. Istuin sivummalle ikkunoiden luokse lukemaan ja odottamaan Saaraa, joka saapui posket punaisina ja halasi minua kuin ei olisi nähnyt minua ikuisuuksiin. No, ehkä kaksi viikkoa ilman minkäänlaista yhteydenpitoa saattoi tuntua siltä.


”Sä olet yhdessä palassa, ei näkyviä vaurioita. Kerro kaikki”, Saara sanoi.


”Niin no… Johan ajoi tieltä ulos ja loukkaantui pahasti. Mä en tiedä miten se voi. Se ei…”


Yritin olla itkemättä, mutta eihän se onnistunut. Aloin nyyhkyttämään, koska ikävä valtasi minut jälleen koko voimallaan. En voinut puhua Saaralle enkeleistä enkä siksi pystynyt kertomaan kaikkea, mitä olisin halunnut. Tuntui, että jouduin pitämään puolet tunteistani sisälläni. Saara halasi minua uudelleen.


”Ihan kamalaa, mä olen tosi pahoillani. Miten sä olet voinut?”


”Aika huonosti. Olen vain nukkunut ja itkenyt. Musta tuntuu, että mussa on jotain vikaa. Joka paikkaan sattuu. En haluaisi nousta sängystä. Isä ja äiti tappelee mun takiani, ja kaikki on ihan… Ihan pilalla”, sanoin.


”Mutta nyt sä olet täällä. Eli pääsit ylös sängystä.”


”No, koska isä huusi, että joko ulos tai terapiaan.”


”Ja terapia ei ole vaihtoehto?” Saara kysyi.


”Ei. Älä kysy miksi, mutta ei nyt vain ole.”


”Okei, en kysy. Mutta miksi sä et tiedä miten Johan voi?”


”Koska se ei… Mä en oikeastaan edes tiedä missä se on”, sanoin, koska se oli täysin totta.


”Mikset sä kysy Mikaelilta, kai se tietää?”


”En saa sitä kiinni. Se ei vastaa puheluihin eikä viesteihin”, valehtelin.


”Se ei kyllä itse asiassa ole ollut edes koulussa. Eli sulla ei ole mitään tapaa tietää, onko Johan edes elossa?” Saara kysyi, mutta laittoi kätensä nopeasti suunsa eteen. ”Voi apua, sori, en olisi saanut sanoa noin. Tietenkin se on elossa.”


”En tiedä. Mulla on niin voimaton olo, kun en tiedä mitään. Tuntuu, että mun sydämeni on ihan oikeasti palasina. Ei sillä tavalla kliseisesti, kun puhutaan särkyneestä sydämestä. Mun sydämeeni oikeasti sattuu. Tai en mä tiedä onko se vain sydän vaan koko kroppa. Sellaista kokonaisvaltaista särkyä, johon ei edes särkylääke tunnu auttavan.”


”Tutkittiinko sut kunnolla sairaalassa, jos se on joku onnettomuuden jälkioire?”


”Aika monta lasinsirua musta poistettiin, mutta en oikein usko, että kyse olisi siitä. Ehkä mä olen vain maannut liian kauan sängyssä, joten kroppa on vähän sekaisin.”


”Milloin sä tulet kouluun, saisit muuta ajateltavaa?”


”Huomenna.”


”Oikeasti? Mahtavaa!” Saara hihkaisi.


En ollut itse yhtään innoissani, mutta pakkohan minun oli palata kouluun. Koeviikko oli jo alkanut, ja pian olisi joulu ja ylioppilaskirjoitukset, ja pitäisi kai miettiä jotain tulevaisuuttakin.


”Onko koulussa tapahtunut mitään ihmeellistä?” kysyin.


Juttelimme kirjaston sulkeutumiseen asti, ja kun lähdimme pois, oloni oli huomattavasti parempi kuin aamulla. Ehkä elämä vielä voittaa, ajattelin.


Kello oli jo lähes puoli kymmenen, kun avasin kotioven. Nenääni leijaili uunituoreiden sämpylöiden tuoksu. Äiti ja isä katsoivat olohuoneessa televisiota. Jos kyseessä olisi ollut jokin muu päivä, olisin pyytänyt anteeksi aikaisempaa käytöstäni, mutta sillä hetkellä tuntui, että en pystynyt vielä käymään sitä keskustelua.


”Tulin kotiin”, sanoin vain hiljaa ja menin huoneeseeni.


Likaiset lakanat huoneeni nurkasta oli viety pois, ja sänky oli pedattu puhtailla lakanoilla. Äiti oli jättänyt yöpöydälle lapun, jossa luki: Lähdetkö laulamaan huomenna kauneimpia joululauluja? Katsoin sänkyä ja tunsin piston sydämessäni. Olisi pitänyt pyytää anteeksi.


”Emilia, saanko tulla?” äiti kysyi ovenraosta.


”Joo”, vastasin.


Äiti työnsi oven auki ja laittoi pöydälleni kupin kuumaa kaakaota ja kaksi herkullisen näköistä sämpylää.


”Hyvä, että olet kotona”, äiti sanoi ja kosketti olkapäätäni.


”Kiitos äiti, tuoksuu hyvälle”, sanoin.


”Hyvää yötä kulta, nuku hyvin.”


Istuin sängylle ja haukkasin pehmeää sämpylää. Se oli niin hyvää, että purskahdin itkuun. Laskin sämpylän takaisin lautaselle ja katsoin edessäni olevaa Johanin muotokuvaa.


”Mä olen aivan raunioina. Ja se on sun vikasi.”










KUUSI


Sinä unohdat pian


Emilia, mä tulen aina olemaan sun henkilökohtainen suojelusenkelisi. Mitä hittoa, miksi sanoin niin, kun tiedän, ettei se ole edes mahdollista?


Johan seisoi suuren ikkunan ääressä ja katsoi ulos. Aurinko oli nousemassa horisontin takaa ja se valaisi maiseman kullaten valkoiset huiput kimaltaviksi timanteiksi. Hän oli kerennyt unohtamaan, kuinka paljon hänen siipensä painoivat, mutta siitä huolimatta hän ei halunnut sulkea niitä. Ne muistuttivat häntä siitä, mitä hän oli juuri menettänyt. Se oli jotain niin suurta, ettei hän tiennyt, miten jatkaisi eteenpäin. Pian hänelle osoitettaisiin ihminen, jota hänen pitäisi ohjata ja suojella. Mutta hän halusi olla vain yhden ainoan ihmisen luona. Hän sulki silmänsä ja näki edessään tuon kauniin ihmisen, joka oli tunkeutunut hänen sydämeensä ilman lupaa ja yllättäen. Miten hän oli voinut ajatella, että siipien takaisin saaminen olisi hänen elämänsä onnellisin asia?


Oli kulunut viisi päivää siitä, kun hän oli jättänyt Emilian keskelle lasinsirpaleita. Hänen sisimpänsä oli särkynyt Emilian tipahtaessa polvilleen ja anellessa, ettei Johan lähtisi. Hän oli halunnut siipensä takaisin, mutta ei ollut pystynyt aavistamaan, miltä se toive toteuduttuaan tuntuisi. Oli kuin hän olisi tipahtanut suoraan Helvettiin.


Johan ei tiennyt, mitä Emilialle oli tapahtunut hänen lähtönsä jälkeen. Hänen ei kuulunut tietää. Hänen piti unohtaa kaikki mitä Emilian kanssa oli tapahtunut. Mutta ei hän pystynyt siihen. Oliko Emilia turvassa? Mitä hän teki juuri nyt? Oliko hän jo päässyt yli Johanin lähdöstä? Johan ei uskonut siihen, ja pelkkä ajatuskin siitä, että Emilia itkisi hänen peräänsä, tuntui hirveältä.


Johan nojasi seinään ja tunsi siipiensä painautuvan selkäänsä vasten. Luoja, että hän kaipasi Emiliaa. Hän ei löytänyt sisäistä rauhaa eikä päässyt eroon rinnassaan tuntuvasta painosta. Hän oli luullut, ettei enää siipensä takaisin saatuaan tuntisi kipua, mutta tämä kipu oli selvästi jotain muuta kuin fyysistä. Se söi häntä sisältä päin ja teki hänestä tunti tunnilta heikomman. Hän hätkähti tuntiessaan silmiensä kostuvan. Johan luhistui lattialle ja kietoi kätensä polviensa ympärille. Hän antoi kaikkien viimeisten viiden päivän aikana patoutuneiden kyyneleiden valua kasvoillensa ja huusi tuskasta.6


***


”Johan.”


Ääni havahdutti Johanin mietteistään, ja hän kääntyi katsomaan äitiään, joka seisoi ovella ja hymyili.


”En pysty lepäämään”, Johan sanoi.


En pysty tekemään mitään.


”Sinä unohdat pian”, Sofia sanoi ja käveli Johanin luokse. Hän tarttui tätä kädestä ja katsoi poikansa sinisiin silmiin.


”Äiti, sinä et ymmärrä”, Johan kuiskasi.


”Kyllä minä ymmärrän. Mutta sinä ole nyt palannut tänne ja pian sinulle osoitetaan uusi tehtävä.”


”Luulin haluavani tätä, mutta…”


”Johan, lopeta. Ei sinua ole tarkoitettu ihmisten maailmaan.”


”Miksi ei?”


”Koska sinä et ole enää ihminen!” Sofia sanoi ääntään korottaen.


”Mutta olin joskus. Enkö voisi vain palata takaisin ja elää ihmisten lailla?”


Sofia katsoi Johania kuin tämä olisi sanonut jotain täysin järjetöntä.


”Johan, en keskustelu kanssasi tästä asiasta. Neuvoston kokous on tänään, valmistaudu siihen”, Sofia sanoi ja käveli ulos huoneesta.


Johan tuijotti äitinsä perään ja sulki siipensä raivokkaalla liikkeellä.


”Mitä jos en valmistaudukaan?” hän tuhahti.


***


Johan seisoi keskellä korkeaa salia, jonka lasiseinät kohosivat kohti valkoisia kattoholveja. Maisema, joka näkyi seinien läpi, oli vaikuttava. Valkoisten vuorenrinteiden edessä levittäytyvän vihreän laakson keskellä virtasi sinistäkin sinisempi joki, jonka rannoilla värikkäät kukat houkuttelivat luokseen perhosia ja mehiläisiä. Jos olisi seissyt ulkona, olisi kuullut veden hitaan liplatuksen, puiden lehtien havinan ja mehiläisten surinan. Olisi hengittänyt raikasta ilmaa ja tuntenut lämpimän tuulen hellivän ihoaan.


Sisällä salissa oli viileää ja hiljaista. Etuosassa oli valtava koko salin levyinen marmorikoroke, jonka sivuilla oli kukilla peitetyt pylväät. Enkelineuvoston pääpaikalla tuoksui aina kukkasilta eikä Johan ollut koskaan nähnyt siellä yhtäkään kuihtunutta lehteä. Katosta roikkuivat valtavat kattokruunut, joiden timanttikoristeet saisivat ihmismiljonääritkin haukkomaan henkeään. Näky sai Johanin irvistämään sisäisesti; paikka erosi kaikella – eikä todellakaan positiivisella – tavalla maasta.


Seitsemän pitkiin valkoisiin kaapuihin pukeutunutta ylienkeliä istui keskellä koroketta pitkän pöydän takana. Yksi heistä oli hänen äitinsä.


”Tervetuloa, Johan”, Simeon, neuvoston ylipäällikkö, sanoi. Johan nyökkäsi tuskin näkyvästi.


”Olet elänyt maan päällä viisikymmentä vuotta ilman siipiä. Tiedämme, että se on ollut vaikeaa, mutta kovalla työllä ja tahdonvoimalla olet pystynyt muuttumaan. Olet tehnyt työn, jonka sinulle kauan sitten osoitimme, loistavasti. Mutta se, mikä lopulta sai meidät päättämään siipiesi kohtalon, oli ihmisen pelastaminen. Olet näin korjannut menneisyytesi virheet ja saanut viimein siipesi takaisin.”


Ja samalla menetin sen ihmisen.


”Olemme tänään valinneet sinulle ihmisen, jonka suojeluksen aloitat. Hän on nuori poika, jonka elämään on viime aikoina tullut haasteita. Olemme koonneet tarkemmat tiedot muistioon, jonka löydät huoneestasi. Muistathan sinä vielä säännöt, jotka koskevat suojelusenkeleitä?”


”Kyllä”, Johan sanoi hiljaa.


”Onko sinulla kysyttävää?”


”Emilia.”


”Olemme tietoisia, että Emilia on kadonnut äänesi. Pelastit hänet, mutta sinä tiedät, että sinun ei tule olla häneen missään yhteydessä. Hän ei näe sinua, koska sinä et ole enää näkyvä ihmisille. Sinä et ole Emilian suojelusenkeli eikä sinun pidä häiritä hänen elämäänsä.”


”Mutta… saanko nähdä hänet?”


”Miksi sinä haluat nähdä hänet?” Sofia kysyi.


Voi hemmetti, mitä luulet äiti? Minä rakastan häntä!


”Haluan tietää, onko hän kunnossa.”


”Emilia tulee kuntoon. Hän unohtaa sinut ja elää elämää, joka hänelle on tarkoitettu”, Sofia sanoi tiukasti.


”Miten niin tulee kuntoon? Eikö hän… Siis mitä?” Johan kysyi ääni värähtäen. Oliko Emilialla jokin hätä?


”Johan, älä mieti asiaa enää”, Sofia totesi vastaamatta kysymykseen.


Johan katsoi äitiään ja tunsi hetken halua sanoa jotain todella ikävää, mutta päätti viime hetkellä olla hiljaa. Hän ei voinut suututtaa äitiään neuvoston edessä.


”Selvä”, hän vain sanoi, kumarsi ja kääntyi lähteäkseen.


”Johan, sinun on mahdollista löytää uusi kumppani, jos sitä haluat”, Simeon sanoi.


Johan hymähti ja lähti kohti salin ovea taakseen katsomatta.


En halua.


***


Pitkän käytävän kiviseinistä huokui kosteus. Seiniin kiinnitetyt kynttilälampetit antoivat sen verran valoa, että Johan pystyi näkemään edessään olevan rautaoven. Hiljaisuus oli painostava. Jos hän painaisi korvansa ovea vasten, hän saattaisi kuulla oven takana sijaitsevien vankisellien sisällä olevien enkelien tuskaisen huudon. Painava rautaovi oli kuin muuri kahden maailman välillä. Toisella puolella oli toivoa, toisella ei. Jos jouduit muurin toiselle puolelle, sinut oli tuomittu enkelien helvettiin eikä sieltä ollut enää toivoa päästä pois.


Johan huokaisi syvään. Niin monet enkelit olivat joutuneet maan houkutusten vietäviksi. Hän kyllä ymmärsi, miten vaikeaa toisilla saattoi olla, koska enkelin elämä ei ollut kovin helppoa. Eivät hekään täydellisiä olleet, ja hän oli itsekin joutunut kokemaan pettymyksiä ja menetyksiä. Mutta ei hän voisi koskaan tappaa ihmistä, saati toista enkeliä.


Mikael oli viimein joutunut ottamaan vastuun teoistaan. Heidän ystävyytensä oli ollut viimeiset viisikymmentä vuotta pelkkää näytöstä; sen Johan oli tajunnut sinä iltana, kun Mikael oli yrittänyt tappaa Emilian. Toki heillä oli ollut erimielisyyksiä, kuten ystävillä normaalistikin oli, mutta ennen Emilian ilmestymistä heidän elämäänsä riidat eivät olleet koskaan kärjistyneet niin pahoiksi. Sitä ennen Mikael oli ollut jopa hieman välinpitämätön, koska Johan oli luultavasti näyttäytynyt Mikaelille aika värittömänä ja tylsänä. Johan oli luullut, että Mikael olisi antanut Iidan kanssa tapahtuneen anteeksi jo vuosia sitten, mutta totuus oli ollut täysin päinvastainen.


Nyt Mikael oli teljetty johonkin noista karuista selleistä. Vaikka rangaistus oli oikea, Johan tunsi silti surua. Mikael olisi voinut valita toisin; hän olisi voinut luopua vuosia kestäneestä vihastaan ja löytää elämäänsä uuden onnen.


Johan kääntyi ympäri ja käveli käytävän toiseen päähän, ulos tuosta lohduttomasta tilasta. Hän nyökkäsi kahdelle vartijalle, jotka seisoivat ilmeettöminä kasvot kohti vastapäistä seinää. Johan mietti, mitä he oikein vartioivat. Rautaoven läpi ei pääsisi vahvinkaan enkeli. Johan tiesi, että oven pystyi avaamaan vain nimetyt enkelit. Siitä, keitä he olivat, hänellä ei ollut varmaa tietoa.


***


Johan tuijotti muistiota uudesta suojeltavastaan ilmeettömänä. Oliko tämä enkelineuvoston surkuhupaisa vitsi vai tarkoituksenmukainen muistutus virheestä, jota hän ei näköjään vieläkään saisi unohtaa. Tätä vartenko hän oli menettänyt Emilian?


”Voi helvetti. Kyllä, juuri se”, Johan sanoi ääneen ja pyyhkäisi pöydällä olevan näytön pimeäksi.

